**ТЕХНИЧЕСКА СПЕЦИФИКАЦИЯ**

**Подробно описание на предмета и на техническите спецификации**

**1. ОБЕКТ И ПРЕДМЕТ НА ОБЩЕСТВЕНАТА ПОРЪЧКА**

Обект на настоящата обществена поръчка е осъществяване на услуга по смисъла на чл. 3, ал. 1, т. 3 от ЗОП.

Предмет на обществената поръчка е осъществяване на строителен надзор и извършване на проверка и контрол на доставените и влагани в строежа строителни продукти, съгласно изискванията и в обема, предвиден в чл. 166 и чл. 168 от Закона за устройство на територията.

Обектът, за който ще се осъществява строителен надзор се финансира от Програмата за развитие на селските райони за периода 2014-2020 г., съфинансирана от Европейския земеделски фонд за развитие на селските райони, подмярка 7.2 „Инвестиции в създаването, подобряването или разширяването на всички видове малка по мащаби инфраструктура“ от мярка 7 „Основни услуги и обновяване на селата в селските райони“, а именно: **„Реконструкция и рехабилитация на съществуващи улици, съоръженията и принадлежностите към тях в гр.Шабла, община Шабла“**

За реализацията на Проекта е сключен Договор за отпускане на БФП № BG06RDNP001-7.001-0002-C01/23.05.2019 г.по подмярка 7.2 „Инвестиции в създаването, подобряването или разширяването на всички видове малка по мащаби инфраструктура“ от мярка 7 „Основни услуги и обновяване на селата в селските райони“ от Програмата за развитие на селските райони за периода 2014-2020 г. между ДЪРЖАВЕН ФОНД „ЗЕМЕДЕЛИЕ“ и от друга страна Община Шабла.

**2. ПРОГНОЗНА СТОЙНОСТ**

Прогнозната стойност на обществената поръчка е 10 000.00 лева /десет хиляди/ без ДДС.

**3. СРОК ЗА ИЗПЪЛНЕНИЕ**

Срокът за изпълнение е до въвеждане на обекта в експлоатация, като се предвижда срокът за извършване на строително-монтажните работи да бъде не повече от **6 (шест) месеца**, считано от датата на възлагане на обществената поръчка за извършване на СМР.

**4. МЯСТО НА ИЗПЪЛНЕНИЕ**

Съществената част от обществената поръчка ще се изпълнява на територията на Република България, гр. Шабла, административните помещения на Възложителя и и офис помещенията на избрания изпълнител.

**5. ОРГАНИ, ОТ КОИТО МОЖЕ ДА СЕ ПОЛУЧИ ИНФОРМАЦИЯ**

Органите, от които участниците могат да получат необходимата информация за задълженията, свързани с данъци и осигуровки, със закрила на заетостта, условията на труд и опазване на околната среда, които са в сила в Република България, където трябва да се извърши строителният надзор са НАП, НОИ, Агенция по заетостта, Изпълнителна агенция „Главна инспекция по труда“ и Министерството на околната среда и водите.

**6. ОПИСАНИЕ НА КОНКРЕТНИТЕ ДЕЙНОСТИ**

**6.1. Информация за обекта на строителство**

Обектът е IV категория, съгласно чл. 137, ал. 1, т. 4, буква „д“ от ЗУТ и за него има издадено и влязло в сила Разрешение за строеж № 36/30.09.2016 г.

**6.1.1.** Дейност - Упражняване на строителен надзор

**Описание**

Дейността се изразява в упражняването на независим строителен надзор над строителния процес и изготвяне на необходимата документация – от откриването на строителната площадка до въвеждането на обекта в експлоатация. Квалифицирани специалисти по съответните части стриктно ще следят за качеството както на използваните материали, така и на самата работа. Те ще изискват протоколи, гарантиращи безопасността на изпълняваните работи и ще съставят необходимите актовете в съответствие с действащата нормативна уредба. Строителният надзор ще осигури законосъобразно започване, изпълнение и приключване на строежа; пълно и правилно съставяне на актовете и протоколите по време на строителството; коректно изпълнение на строежа съобразно одобрения инвестиционен проект и съществуващите изисквания; контрол по спазване на условията за безопасност на труда; качество на влаганите строителни материали и изделия, както и съответствието им с нормите за безопасност; правилно изпълнение на строително – монтажните работи.

За да бъдат спазени изискванията на ЗУТ и на Наредба 3 за съставяне и представяне на всички актове и протоколи, изготвени по време на СМР при отчитане на съответните дейности, заради спецификата на извършваните дейности и необходимостта от упражняване на специализиран контрол по отношение на качеството и обема на извършваните строително-монтажни работи, е необходимо да се сключи договор за упражняване на независим строителен надзор.

Строителният надзор ще гарантира качествено изпълнение на строително-монтажните работи, което от своя страна ще допринесе за постигане на основната цел на проекта, а именно "да се обновят, подобрят и модернизират условията на живот в Община Шабла, както и да се повиши сигурността на местното население чрез рехабилитация на съществуващи улици, съоръженията и принадлежностите към тях". В резултат ще се подобрят условията за живот в града и в общината като цяло, ще се постигне устойчиво икономическо развитие на общината и ще се уеднаквят стандартите по отношение на достъпа до качествена улична инфраструктура между община Шабла и другите големи агломерационни ареали. Обновяването на съществуващата инфраструктура ще допринесе до ограничаването на диспропорциите в териториалното разпределение на населението и обезлюдяването на селските райони.

**Начин на изпълнение**

Дейността ще бъде възложена на външен изпълнител. За целта ще бъде проведена процедура за възлагане на обществена поръчка за избор на изпълнител за упражняване на строителен надзор съгласно действащите разпоредби на Закона за обществените поръчки /ЗОП/ и Правилника за прилагане на Закона за обществените поръчки /ППЗОП/. Избора на външен изпълнител за упражняване на строителен надзор ще бъде съобразен с основните принципи на българското и европейското законодателство в сферата на обществените поръчки за прозрачност, равнопоставеност, недопускане на дискриминация и свободна и лоялна конкуренция. При възлагането на обществената поръчка няма да се ограничава конкуренцията чрез включване на условия или изисквания, които дават необосновано предимство или необосновано ограничават участието на стопански субекти в обществената поръчка и които не са съобразени с предмета, стойността, сложността, количеството или обема на обществената поръчка.

**Резултат**

Резултати от изпълнението на дейността се изразява в:

- 1 бр. сключен и успешно изпълнен договор за упражняване на независим строителен надзор.

- 7 бр. успешно реконструирани и рехабилитирани улици от уличната мрежа на гр. Шабла, община Шабла.

Реализацията на дейността ще спомогне за качественото и навременно изпълнение на проекта, чрез който ще се повиши привлекателността на Община Шабла и качеството на живот в гр. Шабла. Ще се подобри достъпът до централните зони на населеното място, до административните сгради и услуги, както и до зоните за отдих. Ще се осигури високо качество и ниво на услугите, което е в синхрон с Основна цел 3 на ПРСР ,,Постигане на балансирано териториално развитие на икономиките и общностите в селските райони, включително създаването и поддържането на заетост” и в унисон с целите и дейностите заложени в Приоритетна област 6: ,,Насърчаване на социалното приобщаване, намаляването на бедността и икономическото развитие в селските райони”, Подприоритет 6Б ,,Стимулиране на местното развитие в селските райони”. Изпълнението на предвидените мероприятия по проекта водят до балансирано териториално развитие на двете населени места и подобряване на техния социално-икономически статус.

**6.2. Описание на дейностите**

Строителен надзор по време на строителството, съгласно чл.168 от ЗУТ, включително като се контролират количеството и качеството на влаганите строителни продукти за спазване на техническите спецификации за изпълнение на СМР, цялостна координация на строителния процес, изготвяне на окончателен доклад по смисъла на чл. 168, ал. 6 от ЗУТ, изготвяне на технически паспорти, съгласно Наредба № 5 от 28.12.2006 г. и чл.176а и 176б от ЗУТ и въвеждане на обекта в експлоатация, съобразно издаденото разрешение за строеж, от датата на започване на строителството до въвеждане на обекта в експлоатация, и с отговорност относно:

**6.2.1.** Законосъобразното започване на строежа;

**6.2.2.** Oсъществяване на контрол относно пълнота и правилно съставяне на актовете и протоколите по време на строителството, съгласно Наредба № 3/ 2003 год. на МРРБ;

**6.2.3.** Изпълнението на строежа съобразно одобрените инвестиционни проекти и в съответствие с изискванията (по чл. 169, ал. 1 и ал. 2 на ЗУТ) на нормативните актове и техническите спецификации за СМР;

**6.2.4.** Контрол при влагането на строителните продукти и материали, оценени за съответствието им със съществените изисквания към строежите и съответствието им съгласно Наредба № РД-02-20-1 от 05.02.2015 год. за условията и реда за влагане на строителните продукти в строежите на Република България;

**6.2.5.** Контрол на количествата, качеството и съответствието на изпълняваните строителни и монтажни работи и влаганите материали с договора за изпълнение на строителството;

**6.2.6.** Осъществяване на контрол относно спазването на изискванията за здравословни и безопасни условия на труд в строителството;

**6.2.7.** Недопускане на увреждане на трети лица и имоти вследствие на строителството;

**6.2.8.** Проверка на годността на строежа за въвеждане в експлоатация;

**6.2.9.** Проверка и подписване актовете за изпълнение на СМР, с които се документира количеството, качеството и стойността на извършените СМР на строежа;

**6.2.10**. Даване при необходимост писмени указания за точно и качествено изпълнение на СМР и вземане технически решения, които не водят до изменение на проекта и са в обхвата на отговорността му;

**6.2.11.** Уведомяване регионалната дирекция за национален строителен контрол, при установяване на нарушаване на техническите правила и нормативи в 3-дневен срок от установяване на нарушението;

**6.2.12**. Актуализиране на техническия паспорт след приключване на строително- монтажните работи на обекта;

**6.2.13**. След приключване на строително-монтажните работи – представяне на окончателен доклад по чл. 168, ал. 6 от ЗУТ на възложителя. Докладът се съставя, подписва и подпечатва от изпълнителя и от квалифицираните лица на консултантската фирма.

**6.2.14.** Окомплектоване цялата документация, необходима на възложителя за приемането на обекта от ДНСК.

**Докладът съдържа задължително оценка за изпълнението на следните условия:**

* законосъобразно започване и изпълнение на строежа, съобразно одобрените проекти и условията на издадените разрешения за строеж;
* пълнота и правилно съставяне на актове и протоколи по време на строителството;
* изпълнение на строежа, съобразно изискванията по чл. 169, ал. 1 и 2 ЗУТ.

**В доклада се вписват:**

* основание за издаването му, дата на съставяне, договорът с възложителя, номер и дата на лиценз/удостоверение, квалифицираните специалисти, съгласно заверения списък, актуална регистрация, седалище, адрес на управление на юридическото лице, от кого се представлява и управлява;
* всички съставени по време на строителството документи, актове, протоколи, дневници, заповедни книги и други строителни книжа, с посочени номера и дати на съставяне (изпълнение на съответен вид строителни и монтажни работи);
* договори с експлоатационните дружества за присъединяване към мрежите на техническата инфраструктура;
* издадени наказателни постановления, квитанции за платени глоби и имуществени санкции, ако има такива.

Участие в инвеститорския контрол от страна на участника, избран за изпълнител, като:

**6.2.15.**Осъществява цялостен контрол върху дейността на всички участници в изпълнението на договора – проектанти, строители, трети лица и докладва на възложителя при установени проблеми, неизпълнение или забавено изпълнение в техните задължения;

**6.2.16.**Контролира цялостното изпълнение на договора, следи за спазване на графика за изпълнение на строителството, крайния срок и междинните срокове за предаване на извършени видове работи, установява рискове от забава и предлага мерки на възложителя за компенсирането им;

**6.2.17.**Следи процеса по съгласувания, издаване на разрешения и други необходими от законодателна гледна точка одобрения, изискуеми при въвеждане на обекта в експлоатация. Докладва периодично на възложителя при установени проблеми и предлага мерки за преодоляването им;

**6.2.18.**Следи изпълнението на бюджета по договора, дава становища по претенции на изпълнителя за заплащане на допълнителни видове работи, прави предложения и/или дава становища, при необходимост за изменения в КСС;

**6.2.19.**Участва в приемането на строителните материали и упражнява контрол за спазване на изискванията на техническата спецификация и предвижданията на инвестиционния проект;

**6.2.20.**Участва от името на възложителя и оказва съдействие на неговите представители при приемането на СМР, актуване на видовете работи, измерване и остойностяване на приетите количества, проверява съставените актове и следи за съответствието им с изискванията на договора и техническите спецификации. Дава становище по изпълнените СМР и съгласува съставените по време на строителството актове, като проверява тяхното съответствие освен със законовите изисквания, и с изискванията на възложителя, Управляващия орган на финансиращата програма, вътрешни правила, указания и разпоредби, които имат отношение към изпълнението на СМР.

**6.2.21.**Извършва цялостен контрол за спазване изискванията на УО по отношение допустимост на дейности, разходи, документиране на разходите, приемане на работите, изисквания за публичност на мястото на изпълнение на строителството и други;

**6.2.22.**Участва в срещи с представители на другите участници в строителството, контролни, одитни органи или представители от страна на УО;

**6.2.23.**Оказва съдействие при последващи проверки на място, ако въпросите, които са обект на проверка са в неговата компетентност.

Изпълнението на инвеститорския контрол се извършва съвместно с представителите на възложителя, по координиран график и програма с тях. Резултатите се докладват периодично – веднъж месечно и всеки път, когато се констатират проблеми, които изискват действия от страна на възложителя или негови представители.

Изпълнението на поръчката трябва да е съобразено с техническите и законови разпоредби, с техническите правила и норми, действащи в Република България.

Участниците да изпълняват условията съгласно чл. 160, чл. 166 - чл. 176 б от Закона за устройство на територията.